KTMS ปิดงบปี 65 กำไรโต 26% แจกปันผล 0.0327 บ. XD 3 พ.ค.นี้
KTMS โชว์งบปี 65 กำไรโต 26% แตะ 21.10 ลบ. พร้อมแจกปันผล 0.0327 บ. ขึ้น XD 3 พ.ค.นี้ ตอกย้ำความแข็งแกร่งปี 66 ลยุเปิดสาขาใหม่ 14 แห่งทั่วประเทศ 
KTMS โชว์งบปี 65 กำไรโต 26% แตะ 21.10 ลบ. พร้อมแจกปันผล 0.0327 บ. ขึ้น XD 3 พ.ค.นี้ ตอกย้ำความแข็งแกร่งปี 66 ลยุเปิดสาขาใหม่ 14 แห่งทั่วประเทศ 
28 ก.พ. 2566

นางสาวกาญจนา พงศ์พัฒนะเดชา ประธานเจ้าหน้าที่บริหาร บริษัท เคที เมดิคอล เซอร์วิส จำกัด (มหาชน) หรือ KTMS เปิดเผยว่า จากความมุ่งมั่นการเป็นผู้นำด้านการให้บริการฟอกเลือดด้วยเครื่องไตเทียม และระบบผลิตน้ำบริสุทธิ์สำหรับการฟอกเลือดด้วยเครื่องไตเทียม รวมทั้งการขายและการให้บริการที่เกี่ยวข้องกับการแพทย์อย่างครบวงจร ได้สะท้อนให้เห็นในตัวเลขการเติบโตของผลการดำเนินงานในงวดปี 2565 มีรายได้จากการขายและบริการ 378.44 ล้านบาท เพิ่มขึ้นร้อยละ 21.96 จากปีก่อนที่มีรายได้ 310.30 ล้านบาท และมีกำไรสุทธิ 21.10 ล้านบาท เพิ่มขึ้นร้อยละ 25.60 จากปีก่อนที่มีกำไรสุทธิ 16.80 ล้านบาท
สำหรับสาเหตุที่ส่งผลให้ผลการดำเนินงานเติบโตต่อเนื่อง เป็นผลจากการรับรู้รายได้ 3 กลุ่มธุรกิจได้แก่ 1.กลุ่มธุรกิจการการให้บริการฟอกเลือดด้วยเครื่องไตเทียม ภายใต้การดำเนินงานของบริษัท “บริษัท เคที เมดิคอล เซอร์วิส จำกัด (มหาชน)” มีรายได้ 286.18 ล้านบาท เพิ่มขึ้น ร้อยละ 33.23% จากจำนวนผู้ป่วยที่เข้ารับบริการเพิ่มขึ้นอย่างต่อเนื่อง พร้อมทั้งยังมีการขยายสาขาการให้บริการได้ครอบคลุมในหลายๆ พื้นที่มากขึ้น
2.กลุ่มธุรกิจการให้บริการออกแบบ ติดตั้งระบบผลิตน้ำบริสุทธิ์ ระบบบำบัดน้ำเสีย สถานพยาบาล ฟอกเลือดด้วยเครื่องไตเทียม และการบำรุงรักษาระบบ ภายใต้บริษัทย่อย “เออร์วิง คอร์ปอเรชั่น”มีรายได้ในปี 2565 จำนวน 73.32 ล้านบาท เพิ่มขึ้นร้อยละ 13.85% เนื่องจากรายได้จากการผลิตและจำหน่ายน้ำยาไตเทียมเพิ่มขึ้น คิดเป็นร้อยละ 11.16 เมื่อเทียบจากปีก่อน รวมทั้งการมีรายได้จากการออกแบบติดตั้ง และบริการดูแลบำรุงรักษาระบบน้ำให้บริสุทธิ์ เพิ่มขึ้นร้อยละ 9.85 เมื่อเทียบจากปีก่อน จากโครงการระบบน้ำที่เพิ่มขึ้นจำนวน 2 โครงการ และรายได้จากการจำหน่ายอุปกรณ์การแพทย์สำหรับสถานพยาบาลศูนย์ไตเทียม เพิ่มขึ้นร้อยละ 52.49 เมื่อเทียบจากปีก่อน จากการขายอุปกรณ์ฟอกเลือดได้เพิ่มขึ้น
3.กลุ่มธุรกิจการให้บริการออกแบบและติดตั้งอุปกรณ์ท่อลมรับ – สิ่งส่งตรวจทางการแพทย์ ภายใต้บริษัทย่อย “เมดิคอล วิชั่น” มีรายได้ในปี 2565 จำนวน 18.94 ล้านบาท ลดลง 39.10% จากปีก่อน เนื่องจากปีก่อนได้รับงานโครงการติดตั้งอุปกรณ์ท่อลมรับ – สิ่งส่งตรวจทางการแพทย์ขนาดใหญ่ ประกอบกับมูลค่างานโครงการที่ได้รับในปี 2565 มีมูลค่าน้อยกว่างานโครงการในปี 2564
นอกจากนี้ ที่ประชุมคณะกรรมการบริษัทฯ เตรียมนำมติเสนอต่อผู้ถือหุ้น ในวาระเพื่อขออนุมัติจ่ายปันผลงวดปี 2565 (ม.ค.-ธ.ค.65) ในอัตราหุ้นละ 0.0327 บาทต่อหุ้น โดยวันกำหนดรายชื่อผู้มีสิทธิได้รับปันผล (Record date) วันที่ 8 พฤษภาคม 2566 และวันที่ไม่ได้รับสิทธิปันผล (XD) 3 พฤษภาคม 2566 และกำหนดการจ่ายเงินปันผลให้แก่ผู้ถือหุ้นวันพฤหัสบดีที่ 25 พฤษภาคม 2566
สำหรับทิศทางธุรกิจในปี 2566 ประธานเจ้าหน้าที่บริหาร “KTMS” กล่าวเพิ่มเติมว่า บริษัทฯยังคงเดินหน้าขยายสาขาใหม่เพิ่มในปีนี้ อีก 14 แห่ง ทั้งภาคกลาง ภาคใต้ และภาคตะวันออกเฉียงใต้ จากปี 2565  ที่บริษัทฯ มีสาขาให้บริการรวม 22 สาขา และเมื่อเดือนมกราคม 2566 ที่ผ่านมา บริษัทได้เปิดสาขาเพิ่ม 1 สาขา ที่ภาคใต้ ทำให้มีสาขารวมเป็น 23 สาขา เพื่อเป็นการกระจายหน่วยให้บริการผู้ป่วยให้ครอบคลุมทุกพื้น ที่ทั่วประเทศไทย และยังเป็นการอำนวยความสะดวกให้กับผู้ป่วยสามารถเข้าถึงการให้บริการได้อย่างรวดเร็วและมีประสิทธิภาพมากยิ่งขึ้น
ส่วนแผนลงทุนในโรงงานผลิตน้ำยาไตเทียมในพื้นที่ภาคตะวันออกเฉียงเหนือนั้น ขณะนี้อยู่ระหว่างการศึกษาทำเลและหาซื้อที่ดิน โดยคาดว่าจะเห็นความชัดเจนในช่วงปลายปี 2566 ทั้งนี้ หากโรงงานแล้วเสร็จ จะส่งผลให้บริษัทฯ มีกำลังการผลิตเพิ่มเป็น 3-4 ล้านแกลลอนต่อปี ส่งผลให้กำลังผลิตเพิ่มขึ้น 4 เท่าตัว จากปัจจุบันมีกำลังการผลิต 900,000 แกลลอนต่อปี ทั้งนี้จากแผนขับเคลื่อนธุรกิจดังกล่าว ส่งผลให้บริษัทฯคาดอัตราการเติบโตของรายได้ ในปี 2566 มีแนวโน้มแตะ 500 ล้านบาท